CELEX: 62020CN0282
Language: el
Date: 2020-06-26 00:00:00
Title: Υπόθεση C-282/20: Αίτηση προδικαστικής αποφάσεως την οποία υπέβαλε το Spetsializiran nakazatelen sad (Βουλγαρία) στις 26 Ιουνίου 2020 — Ποινική διαδικασία κατά ZX

31.8.2020   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 287/29
            
         
      Αίτηση προδικαστικής αποφάσεως την οποία υπέβαλε το Spetsializiran nakazatelen sad (Βουλγαρία) στις 26 Ιουνίου 2020 — Ποινική διαδικασία κατά ZX
      (Υπόθεση C-282/20)
      (2020/C 287/46)
      Γλώσσα διαδικασίας: η βουλγαρική
      
         Αιτούν δικαστήριο
      
      Spetsializiran nakazatelen sad
      
         Ποινική διαδικασία ενώπιον του αιτούντος δικαστηρίου κατά
      
      ZX
      
         Προδικαστικά ερωτήματα
      
      Αντιβαίνει στο άρθρο 6, παράγραφος 3, της οδηγίας 2012/13 (1) και στο άρθρο 47 του Χάρτη εθνική διάταξη, ήτοι το άρθρο 248, παράγραφος 3, του Nakazatelno protsesualen kodeks (κώδικα ποινικής δικονομίας) της Δημοκρατίας της Βουλγαρίας, κατά την οποία μετά την ολοκλήρωση της πρώτης συζητήσεως στο ακροατήριο σε ποινική δίκη (προπαρασκευαστική συζήτηση) δεν προβλέπεται καμία δικονομική ρύθμιση βάσει της οποίας να μπορούν να θεραπευθούν ασάφειες και ελλείψεις του περιεχομένου του κατηγορητηρίου οι οποίες θα μπορούσαν να οδηγήσουν σε προσβολή του δικαιώματος του κατηγορουμένου για ενημέρωση σχετικά με την ποινική κατηγορία;
      Σε περίπτωση αρνητικής απαντήσεως στο ανωτέρω ερώτημα: Θα ήταν σύμφωνη με τις ως άνω αναφερθείσες ρυθμίσεις καθώς και με το άρθρο 47 του Χάρτη μια ερμηνεία των εθνικών διατάξεων περί της μεταβολής της κατηγορίας που επιτρέπει στον εισαγγελέα να θεραπεύσει τις εν λόγω ασάφειες και ελλείψεις του περιεχομένου του κατηγορητηρίου κατά τη συζήτηση στο ακροατήριο κατά τρόπο ώστε να λαμβάνεται πραγματικά και αποτελεσματικά υπόψη το δικαίωμα του κατηγορουμένου για ενημέρωση σχετικά με την ποινική κατηγορία ή θα ήταν σύμφωνη με τις ως άνω αναφερθείσες ρυθμίσεις η μη εφαρμογή του εθνικού κανόνα που προβλέπει απαγόρευση της αναστολής της διαδικασίας στο ακροατήριο και της αναπομπής της υποθέσεως στον εισαγγελέα προς έκδοση νέου κατηγορητηρίου;
      
         (1)  Οδηγία 2012/13/ΕΕ του Ευρωπαϊκού Κοινοβουλίου και του Συμβουλίου, της 22ας Μαΐου 2012 , σχετικά με το δικαίωμα ενημέρωσης στο πλαίσιο ποινικών διαδικασιών (ΕΕ 2012, L 142, σ. 1).